《顾十二况左迁过韦苏州房杭州韦睦州…以继三君子之风焉》
唐代·刘太真

宠至乃不惊，罪及非无由。奔迸历畏途，缅邈赴偏陬。

牧此凋弊历，属当赋敛秋。夙兴谅无补，旬暇焉敢休。

前日怀友生，独登城上楼。迢迢西北望，远思不可收。

今日车骑来，旷然销人忧。晨迎东斋饭，晚度南溪游。

以我碧流水，泊君青翰舟。莫将迁客程，不为胜境留。

飞札谢三守，斯篇希见酬。

作者简介：刘太真（725-792年），字仲适，宣州（今安徽宣城市）人。唐朝大臣。善属文，少师事萧颖士。天宝末，举进士，淮南节度使陈少游表为掌书记。兴元初，为河东宣尉赈给使。大历中，拜起居郎，历台阁，自中书舍人转工部、刑部二侍郎，贬为信州刺史。贞元八年卒，时年六十八。